Ma vermoor seun (3) omdat hy na pa lykArgieffoto. ŉ Australiese vrou wat haar seun vermoor het omdat hy glo te veel “na sy pa gelyk het”, is tot 30 jaar tronkstraf gevonnis in ŉ hof in Nieu-Suid-Wallis in die suidooste van dié land. Die ma en haar lewensmaat, die seun se stiefpa wat ook tot 30 jaar tronkstraf gevonnis is, is reeds in 2014 aan mishandeling en moord skuldig bevind. Albei partye is eers dié week gevonnis nadat hulle vir bykans drie jaar in aanhouding was. Die twee het die driejarige kind glo vir langer as twee maande lank mishandel voordat hulle hom vermoor het. Die seun het onder meer erge beserings aan sy kop opgedoen toe die ma hom op ŉ keer teen ŉ muur en kas “vasgeslaan” het. Sy oë was ook in ŉ stadium met kleefband toegeplak. “Dié kindermoord is ŉ onvergeeflike misdaad,” het regter Peter Johnson tydens die vonnisoplegging gesê. Die seun se ma het vroeër tydens die verhoor aangevoer dat die seun dood is nadat hy oor ŉ halsband geval het wat aan die gesin se hond vasgebind was. Sy het later egter gesê die seun het te veel op haar senuwees gewerk en dat sy as gevolg daarvan baie keer “gedagtes gekoester het om hom dood te maak”. “Moenie my verkeerd verstaan nie – ek was wel lief vir daardie seun. Maar daar was ook ŉ deel van my wat hom gehaat het omdat hy na sy pa gelyk het en omdat hy sy pa se kind was,” het sy gesê. Johnson het gesê die ma het haar seun gestraf vir sy “pa se oortredings of sondes” eerder as om hom te koester en te beskerm. Die seun se oom het ná die vonnisoplegging aan Amerikaanse media gesê hy glo die regter het ŉ regverdige vonnis opgelê.